“Verdoemende” verslag looi Unisa se raadDie verslag lê glo sedert 30 Augustus op Nzimande se tafel maar is oënskynlik nog nie amptelik bekend gestel nie. (Foto: Jacques Naude/ANA) ŉ Verslag deur ŉ ministeriële taakspan wat die minister van hoër onderwys en opleiding, Blade Nzimande, aangestel het om ŉ onafhanklike hersiening van Unisa te doen, het verdoemende bevindings oor die stand van sake by die universiteit gedoen. Luidens die verslag van die taakspan wat gelei is deur dr. Vincent Maphai, was daar ŉ “doelbewuste en sistemiese plan, oor ŉ voortgesette tydperk, om ŉ korrupte netwerk te vestig wat gelei het tot institusionele kaping” by die instelling. City Press berig die taakspan het bevind daar is ŉ “allesomvattende kultuur van korrupsie, straffeloosheid, konflik, vrees en intimidasie” en die span beveel aan dat ŉ forensiese ondersoek van stapel gestuur word. Die taakspan het ook aanbeveel dat Nzimande ŉ administrateur vir ŉ tydperk van twee jaar aanstel en dat die raad ontbind word. Die verslag lê glo sedert 30 Augustus op Nzimande se tafel maar is oënskynlik nog nie amptelik bekend gestel nie. Die minister het die taakspan in Julie verlede jaar opdrag gegee om die ondersoek te doen en het destyds gesê, gegewe die grootte van Unisa – nie net in Suid-Afrika nie maar ook op die vasteland – is die instelling “te groot om te misluk, omdat baie mense op sy sukses staatmaak”. Sommige van die probleme waarna die taakspan verlede jaar reeds opdrag gegee is om na te kyk, het ingesluit voortgesette hoë druipsyfers en probleme met sommige akademiese programme wat hul akkreditasie verloor het. “Die onbestendigheid van die senior bestuur is ook ŉ groot bron van kommer,” het Nzimande gesê. University World News berig hy het die verslag van 119 bladsye onder oë gehad en dit lui dat dit nodig is om die “verskeie oortredings en mislukkings van die raad” te pak sodat Unisa weer op koers gekry kan word. Die span kenners waarsku boonop dat akademici gegewe die huidige situasie onwaarskynlik by die universiteit sou wou aansluit en dat diegene wat reeds daar werk, waarskynlik gaan kies om elders ŉ heenkome te soek. Luidens berigte het die eens trotse instelling se raad versuim om hom toe te rus met die nodige vaardighede, kennis en bevoegdheid om gepaste leiding en rigting aan Unisa te gee. Nzimande se kantoor het nie op ŉ versoek om kommentaar gereageer nie. Unisa het ontvangs erken van ŉ navraag oor die verslag, maar het tot dusver ook geen kommentaar gelewer nie.